**Labklājības ministrijas un**

**Latvijas Pašvaldību savienības sarunu**

**PROTOKOLS**

Rīgā 2022. gada 26. maijā

Sarunas notiek Latvijas Pašvaldību savienībā, Rīgā, Mazā Pils ielā 1

un attālināti platformā *MS Teams*

**Sarunas vada**:

|  |  |  |
| --- | --- | --- |
| Gatis Eglītis | – | labklājības ministrs |
| Gints Kaminskis | – | Latvijas Pašvaldību savienības priekšsēdis |

**Piedalās**:

Labklājības ministrijas (turpmāk – LM) puse:

|  |  |  |
| --- | --- | --- |
| Saraksts 1. pielikumā |  |  |
|  |  |  |

Latvijas Pašvaldību savienības (turpmāk – LPS) puse:

|  |  |  |
| --- | --- | --- |
| Saraksts 2. pielikumā |  |  |

**Protokolē**:

|  |  |  |
| --- | --- | --- |
| Zane Fridrihsberga | – | Labklājības ministrijas Sociālās politikas plānošanas un attīstības departamenta vecākā eksperte plānošanas jautājumos |

**Sarunas sāk plkst. 10.00**

**Darba kārtībā**:

1. Minimālo ienākumu atbalsta sistēmas pilnveidošana, valsts līdzfinansējums mājokļa pabalsta un garantētā minimālā ienākuma (turpmāk – GMI) pabalsta nodrošināšanai.
2. Priekšlikumi mājsaimniecību atbalstam energoresursu cenu kāpuma negatīvās ietekmes mazināšanai.
3. Atbalsta nodrošinājums Ukrainas civiliedzīvotājiem vidējā termiņā, tā potenciālā finansiālā un sociālā ietekme.
4. Sociālās palīdzības kritēriju pārskatīšana un turpmākie soļi.
5. Priekšlikumi ārpusģimenes aprūpes atbalsta pilnveidei.
6. Informācija par 2021. gada sarunu vienošanos izpildi.

**Sarunu gaita:**

1. **Minimālo ienākumu atbalsta sistēmas pilnveidošana, valsts līdzfinansējums mājokļa pabalsta un GMI pabalsta nodrošināšanai**

**LM informācija:**

Ar mērķi noteikt minimālo ienākumu atbalsta sistēmas parametru noteikšanas kritērijus, kārtību un metodi, kā arī pārskatīšanas kārtību, ņemot vērā valsts ekonomikas attīstību, LM izstrādājusi Plānu minimālo ienākumu atbalsta sistēmas pilnveidošanai 2022.–2024. gadam (turpmāk – Plāns). Šis vidēja termiņa politikas plānošanas dokuments apstiprināts ar 2021. gada 17. septembra Ministru kabineta rīkojumu Nr. 657 "Par Plānu minimālo ienākumu atbalsta sistēmas pilnveidošanai 2022.–2024. gadam".

Plāna ietvaros paredzēts normatīvajos aktos nostiprināt minimālo ienākumu sliekšņu noteikšanas metodoloģiju, pārskatīt (palielināt) minimālos ienākumu sliekšņus katru gadu no 2023. gada 1. janvāra, noteikt valsts līdzfinansējumu pašvaldībām pamata sociālās palīdzības pabalstu – GMI un mājokļa pabalsta – nodrošināšanai no 2022. gada un sagatavot priekšlikumus minimālo pensiju finansēšanas principu un politikas maiņai.

Atbilstoši Plānam LM ir izstrādājusi grozījumus likumā "Par sociālo drošību" un strādā pie grozījumiem Sociālo pakalpojumu un sociālās palīdzības likumā, paredzot, ka:

1. no 2023. gada turpmāk ik gadu tiks palielināti GMI, trūcīgas un maznodrošinātas mājsaimniecības ienākumu sliekšņi;
2. ienākumu sliekšņi turpmāk tiks izteikti nevis absolūtā vērtības izteiksmē, bet procentuāli no minimālo ienākumu mediānas;
3. valsts līdzfinansē pašvaldībām pamata sociālās palīdzības pabalstus – GMI un mājokļa pabalstus 50% apmērā, ņemot vērā pārtikas un energoresursu cenu kāpumu;
4. mājokļa pabalstam tiek paaugstināti koeficienti:
	1. atsevišķi dzīvojošai pensijas vecuma personai vai atsevišķi dzīvojošai personai ar invaliditāti – koeficients 3 (šobrīd 2,5);
	2. mājsaimniecībai, kurā ir tikai pensijas vecuma personas vai personas ar invaliditāti, – koeficients 2;
	3. mājsaimniecībai ar bērniem – koeficients 2 (šobrīd – 1,5);
	4. pārējām mājsaimniecībā – koeficients 1,5.

Ņemot vērā plānoto nepieciešamo finansējumu 2023. gadā, paredzams, ka pašvaldībām GMI pabalsta izmaksai salīdzinājumā ar 2021. gadu papildus būs nepieciešami 4,3 milj. eiro. Savukārt izdevumiem par mājokli 2023. gadā salīdzinājumā ar 2021. gadu papildus būs nepieciešami 6,1 milj. eiro (skat. tabulu).

|  |  |  |  |
| --- | --- | --- | --- |
|  | **2021. gads** | **2023. gads** | **Valsts līdzfinansējums** |
|  | Personas | Izlietotie līdzekļi | Personas | Nepiecieša-mie līdzekļi | Papildus nepieciešams, salīdzinot ar 2021. gada izdevumiem | 50% |
| Trūcīgas personas | 54 915 |  | 64 394 |  |  |  |
| Maznodrošinātaspersonas | 31 623 |  | 37 018 |  |  |  |
| GMI pabalsts | 25 123 | 9 469 988 | 29 379 | 13 794 334 | 4 324 346 | 6 897 167 |
| Mājokļa pabalsts | 59 854 | 13 704 327 |  |  |  |  |
| Mājokļa pabalsts\* |  |  | 78 454 | 19 855 854 | 6 151 527 | 9 927 927 |

\*ar paaugstinātiem koeficientiem

**LPS informācija:**

Salīdzinot 2021. gada un 2022. gada pirmos četrus mēnešus (janvāris – aprīlis), pieaudzis mājokļa pabalstam nepieciešamā finansējuma apmērs (attiecīgi no 6,8 milj. eiro uz 8,7 milj. eiro) un GMI pabalstam nepieciešamā finansējuma apmērs (attiecīgi no 3,09 milj. eiro uz 5,77 milj. eiro), kā arī to saņēmēju skaits. Tā kā ikgadēji plānots pārskatīt GMI, trūcīgas un maznodrošinātas mājsaimniecības ienākumu sliekšņus, kas papildus ietekmēs nepieciešamā finansējuma apmēru, piedāvājums paaugstināt koeficientus jāvirza paralēli ar papildus nepieciešamo finansējumu, lai līdz valsts budžeta izstrādes procesa sarunām Ministru kabinetā tiktu iesniegti ar iesaistītajām pusēm saskaņoti nepieciešamie normatīvie akti un atliktu tikai vienoties par finansējumu.

Vērš uzmanību, ka šobrīd GMI līmenis tiek rēķināts, pamatojoties uz ienākumu situāciju pirms vairākiem gadiem, attiecīgi tas neatbilst šā brīža realitātei. Arī Satversmes tiesas spriedumā noteikts, ka atbalstam ir jābūt ne tikai metodoloģiski pareizam, bet arī cilvēka cienīgam. Metodoloģijas pārskatīšana reizi trīs gados nav pareiza pēc būtības. No administrēšanas viedokļa tas ir ērti, bet tas neatspoguļo reālo situāciju. Iespējams būtu jāizvērtē iespēja GMI slieksnim noteikt lielāku procentuālo īpatsvaru no ienākumu mediānas. Atgādina, ka sociālā palīdzība ir Satversmē garantētās tiesības uz sociālo nodrošinājumu, ko administrē pašvaldības, un atbalsts nevar būt atkarīgs no pašvaldību gribas vai finansiālajām iespējām. Šo jautājumu risināšanai visatbilstošākais būtu paritātes princips starp valsti un pašvaldībām, kas ir pareiza gan no tiesību nodrošināšanas, gan arī no risku sadales viedokļa. Atzinīgi novērtē LM darbu krīzes laikā (gan Covid-19, gan karadarbības sekas Ukrainā), kad lēmumi tiek pieņemti ātri un atbilstoši reālajai situācijai.

**Puses vienojas**:

1. Atbalstīt LM piedāvājumu minimālā ienākuma atbalsta sistēmas pilnveidošanai sociālajā palīdzībā, un nepieciešamos grozījumus normatīvajos aktos virzīt paralēli ar jautājumu par valsts līdzfinansējuma nepieciešamību GMI pabalsta un mājokļa pabalsta izmaksām.
2. Virzīt jautājuma par valsts līdzfinansējuma nepieciešamību GMI pabalsta un mājokļa pabalsta izmaksu līdzfinansēšanai 50% apmērā iekļaušanu LPS un Finanšu ministrijas, kā arī LPS un Ministru kabineta sarunu protokolā, paredzot līdzfinansējuma nodrošināšanu no 2023. gada 1. janvāra un tā piešķiršanas nosacījumus un kritērijus.
3. **Priekšlikumi mājsaimniecību atbalstam energoresursu cenu kāpuma negatīvās ietekmes mazināšanai**

**LM informācija:**

Lai iedzīvotājiem kompensētu izdevumus, kas radušies saistībā ar energoresursu cenu paaugstināšanos, LM sagatavoja un 2022. gada 11. aprīļa Enerģētiskās drošības darba grupā un 2022. gada 19. aprīļa valdību veidojošo partiju koalīcijas Sadarbības sanāksmē prezentēja priekšlikumus atbalsta pasākumiem, no kuriem daļa uzsākama šā gada otrajā pusē un daļa – ar 2023. gadu.

LM sagatavotie priekšlikumi paredz:

1. ātrāku pensiju indeksāciju 2022. gadā, indeksējot to jau no šā gada1. septembra;
2. vienreizēju materiālu atbalstu senioriem, piešķirot 200 eiro tiem pensijas saņēmējiem, kuriem pensijas apmērs nesasniedz 300 eiro mēnesī, bet pensijas saņēmējiem, kuriem pensijas apmērs pārsniedz 300 eiro, kompensējot starpību līdz 500 eiro;
3. transporta pabalsta paaugstināšanu personām ar invaliditāti no 2023. gada, palielinot pabalsta apmēru no 79,68 eiro līdz 105 eiro par sešu mēnešu periodu;
4. minimālās algas paaugstināšanu.

Valdību veidojošo partiju koalīcijas Sadarbības sanāksmē panākta vienošanās par ātrākas pensiju indeksācijas uzsākšanu. Pārējos priekšlikumus LM iekļaus prioritāro pasākumu sarakstā 2023. gadam.

Likumprojekts "Grozījumi likumā "Par valsts pensijām"", kas tika izstrādāts, pamatojoties uz valdību veidojošo partiju koalīcijas Sadarbības sanāksmes 2022. gada 19. aprīļa vienošanos, atbalstīts Ministru kabineta 2022. gada 24. maija sēdē. Indeksācijā bez valsts pensijām, kas piešķirtas saskaņā ar likumu "Par valsts pensijām", tiek pārskatītas arī izdienas pensijas, kas tiek izmaksātas no valsts pamatbudžeta.

Saskaņā ar Valsts sociālās apdrošināšanas aģentūras datiem 2022. gada martā bija 534 tūkst. pensiju saņēmēji, no tiem vecuma pensijas saņēmēji bija 434 tūkst., invaliditātes pensijas saņēmēji – 75,3 tūkst., apgādnieka zaudējuma pensijas saņēmēji – 15,5 tūkst. un izdienas pensijas saņēmēji – 11 tūkst., bet atlīdzību saņēmēji bija 14 tūkst. Aizsardzības ministrijas dati liecina, ka 2021. gadā bija 1981 izdienas pensijas saņēmējs. Prognozētie izdevumi 2022. gada pensiju, piemaksu, kā arī atlīdzību indeksācijai 2022. gada septembrī ir 25 428 167 eiro, pamatbudžetā – 637 199 eiro.

Lai nodrošinātu atbalstu mazaizsargātākajām iedzīvotāju grupām energoresursu cenu un vispārējās inflācijas pieauguma ietekmes mazināšanai, LM ir saņēmusi premjera uzdevumu sadarbībā ar Ekonomikas ministriju, Finanšu ministriju, Iekšlietu ministriju un Vides aizsardzības un reģionālās attīstības ministriju izstrādāt un iesniegt izskatīšanai Ministru kabineta 2022. gada 14. jūnija sēdē piedāvājumu par visaptverošu mērķētu pabalstu sistēmu, kas būtu ieviešama līdz 2022. gada 1. septembrim.

Premjera uzdevumā ir sniegti norādījumi par atbalsta virzieniem, atbalstāmajām mērķa grupām, atbalsta veidu, izmaksu sadalījuma starp pusēm noteikšanu u.tml.

LM pēc iespējas iesaistīs LPS pārstāvjus priekšlikumu izstrādē, izpildot premjera rezolūcijā doto uzdevumu par visaptverošas mērķētas pabalstu sistēmas ieviešanu no 2022. gada 1. septembra.

**LPS informācija**:

Minimālās algas paaugstināšana ir komplekss pasākums, tāpēc iespēju palielināt minimālo algu jāizvērtē kontekstā ar citiem pasākumiem, kā arī jāpārskata iedzīvotāju ienākumu nodokļa sadale starp valsti un pašvaldībām. Jārēķinās, ka, palielinot minimālo algu, jāpārskata atlīdzība arī citu līmeņu speciālistiem, lai neveidotos situācija, ka atlīdzība neatšķiras.

Tiek sniegts piemērs, ka šobrīd Rīgā ilgstošas sociālās aprūpes institūcijas aprūpētāja atalgojums ir 610 eiro, kas ir par 110 eiro jeb aptuveni 20% lielāks kā minimālā alga. Palielinot algu līdz 640 eiro, kā tiek plānots, rodas jautājums, vai minētajiem aprūpētājiem tiks palielināta alga līdz 640 eiro, kas būtu minimālās algas apmērā, jeb alga tiks palielināta par 20% virs minimālās algas. Neoloģisms veidojas arī attiecībā uz pedagogu atalgojumu, kas plānots 900 eiro apmērā. Visā valstī situācija nav vienāda, tāpēc papildus vērā būtu ņemams Rīgas faktors, kur minimālās algas apmēru ietekmē un regulē dažādi darba tirgus apstākļi.

Rīgas pašvaldība līdzšinēji daudz darījusi un turpina darīt, lai būtu pēc iespējas mazāk minimālās algas saņēmēju, tai skaitā izglītības sektorā un citos sektoros. Attiecīgi būtu svarīgi pārskatīt iedzīvotāju ienākumu nodokļa sadali. Šobrīd, ja skatās kopējo valsts budžetu, tad palielinās gan valsts budžeta ienākumi, gan izdevumi, savukārt pašvaldībām, ja, piemēram, ņem Rīgas pašvaldības budžetu, tad Rīgas pašvaldības budžets ienākumu ziņā ir saglabājies 2019. gada līmenī, bet izdevumi ir būtiski pieauguši, un lielākais ienākumu procents ir tieši iedzīvotāju ienākumu nodoklis pašvaldībām.

Vienlaikus šāda papildu finansējuma nepieciešamība atalgojumam pašvaldībās var ietekmēt, piemēram, sociālo pakalpojumu attīstību. To nodrošināšanai finansējuma pieaugums būtu jāparedz savlaikus, jau sagatavojot iepirkumu dokumentāciju. Līdzko ir šāds straujš cenu palielinājums, pastāv liels risks, ka finansējums nepieciešamajam palielinājumam nepietiek, līdz ar to uz kādu laiku var samazināties pakalpojuma kvalitāte, tāpēc ir jāizsver, vai palielinājumam ir jābūt tieši šobrīd, vai tam jābūt tik lielam u.tml.

**Puses vienojas**:

1. LM virzīt prioritāro pasākumu sarakstā finansējuma pieprasījumu par vienreizēju materiālu atbalstu senioriem un transporta pabalsta paaugstināšanu personām ar invaliditāti no 2023. gada 1. janvāra.
2. LM virzīt izskatīšanai Nacionālās trīspusējās sadarbības padomē 2022. gada 16. jūnijā priekšlikumu par minimālās darba algas paaugstināšanas iespējām no 500 eiro līdz 640 eiro no 2023. gada 1. janvāra, paredzot iespēju analizēt un vērtēt ietekmi uz dažādām amatu saimēm un līmeņiem.
3. LM sadarboties ar LPS priekšlikumu izstrādē, izpildot premjera rezolūcijā doto uzdevumu par visaptverošas mērķētas pabalstu sistēmas ieviešanu no 2022. gada 1. septembra.
4. **Atbalsta nodrošinājums Ukrainas civiliedzīvotājiem vidējā termiņā, tā potenciālā finansiālā un sociālā ietekme**

**LM informācija:**

Ukrainas civiliedzīvotājiem nodrošinātā atbalsta pasākumi, tai skaitā LM un pašvaldību kompetencē esošie sociālās jomas pasākumi, šo pasākumu sniegšanas un finansēšanas nosacījumi, sniedzamā atbalsta apmērs un citi saistītie aspekti ir noteikti Ukrainas civiliedzīvotāju atbalsta likumā. Pasākumu plānā atbalsta sniegšanai Ukrainas civiliedzīvotājiem Latvijas Republikā (turpmāk – Pasākumu plāns) (apstiprināts ar Ministru kabineta 2022. gada 29. aprīļa rīkojumu Nr. 302) ir noteikti valsts institūciju, pašvaldību, nevalstisko organizāciju un komersantu īstenojamie pasākumi un iesaistāmie resursi, nodrošinot saskaņotu un nekavējošu rīcību, lai spētu uzņemt, izmitināt un nodrošināt sociālo atbalstu līdz 40 tūkst. Ukrainas civiliedzīvotāju. Pasākumu plāns izstrādāts, ņemot vērā [Ukrainas civiliedzīvotāju atbalsta likumā](https://likumi.lv/ta/id/330546-ukrainas-civiliedzivotaju-atbalsta-likums) noteikto regulējumu, un tā darbības periods ir 2022. gads.

Ņemot vērā neskaidro situācijas attīstību Ukrainā un Ukrainas civiliedzīvotāju skaita pakāpenisku un nepārtrauktu pieaugumu Latvijā, aktuāls kļūst jautājums par turpmākajiem nosacījumiem atbalsta sniegšanā – kādi pasākumi būtu turpināmi pēc 2022. gada, kāda ir iesaistīto institūciju noslodze un spēja nodrošināt nepieciešamo atbalstu, kā tiks finansēti Ukrainas civiliedzīvotāju atbalsta likumā un Pasākumu plānā noteiktie pasākumi pēc 2022. gada, kādi šajā likumā iekļautie nosacījumi un principi būtu saglabājami periodā līdz karadarbības pārtraukšanai Ukrainā un tās civiliedzīvotāju iespējai atgriezties savā valstī.

LM izvērtēja Ukrainas civiliedzīvotāju atbalsta likumā un Pasākumu plānā iekļautos pasākumus un secināja, ka:

* visi šajos dokumentos iekļautie sociālā atbalsta pasākumi ir būtiski Ukrainas civiliedzīvotājiem un būtu turpināmi pēc 2022. gada. Atsevišķos gadījumos ir vērtējama pakalpojumu vai pabalstu piešķiršanas nosacījumu kritēriju precizēšana ar mērķi nodrošināt efektīvāku atbalstu, piemēram, nodrošināt labāku atbalsta saskaņotību;
* lai nodrošinātu pēc iespējas efektīvāku atbalsta sniegšanu un Ukrainas civiliedzīvotāju iekļaušanu darba tirgū, nepieciešams saglabāt Ukrainas civiliedzīvotāju atbalsta likumā noteiktās tiesības par atvieglotu piekļuvi nodarbinātībai (gan specifisko regulējumu par nozarēm, gan nosacījumiem valsts valodas zināšanām, gan nosacījumiem darba devējiem darbinieku piesaistei u.tml.), par elastīgiem nosacījumiem esošo pakalpojumu sniegšanā, par elastīgiem nosacījumiem publisko iepirkumu prasību piemērošanā esošajā atbalsta sniegšanas ietvarā u.tml.;
* saskaņā ar Ukrainas civiliedzīvotāju atbalsta likuma 13. panta (11) un (12) daļā noteikto, ja laika posmā no 2022. gada 1. marta līdz 2022. gada 30. jūnijam bāriņtiesas vai pašvaldības sociālā dienesta darbinieks, kurš iesaistīts atbalsta sniegšanā Ukrainas civiliedzīvotājiem, ir veicis virsstundu darbu vai papildu darbu, pašvaldības faktiskos izdevumus, kas saistīti ar virsstundu darbu vai piemaksu par papildu darbu, pilnā apmērā sedz no valsts budžeta programmas "Līdzekļi neparedzētiem gadījumiem". Ņemot vērā gan Ukrainas civiliedzīvotāju skaita palielināšanos, gan jaunu atbalsta veidu ieviešanu, kuru ieviešana un uzraudzība būs jānodrošina pašvaldībām (piemēram, no 2022. gada 1. maija atlīdzība par Ukrainas civiliedzīvotāju izmitināšanu), kā arī nosacījumu maiņu primārā atbalsta sniegšanā, ir prognozējams, ka bāriņtiesu un pašvaldību sociālo dienestu darbinieku noslodze un darba pienākumu apjoms nesamazināsies. Tādēļ ir nepieciešams pagarināt šīs likuma normas darbības periodu līdz 2022. gada 31. decembrim.

**LPS informācija**:

Pašvaldības nodrošina Ukrainas civiliedzīvotāju atbalsta likumā noteikto atbalstu, kas šobrīd tiek kompensēts. Ir virkne atbalsta pasākumu, kas netiek kompensētas. Būtiski, ka pašvaldību izdevumi, kas noteikti šajā likumā, tiktu kompensēti arī turpmāk, neapdraudot pašvaldību funkciju izpildi.

Tāpat svarīgi, ka visas pārmaiņas, kas nepieciešamas atbalsta nodrošināšanā, tiek komunicētas savlaicīgi, nodrošinot visu iesaistīto pušu informēšanu – Ukrainas civiliedzīvotājus, pašvaldības un pakalpojumu sniedzējus.

Nav atrisināts jautājums par papildu izmitināšanas vietu pielāgošanu pašvaldībās. Ņemot vērā informāciju, ka mājsaimniecības atsakās no turpmākas Ukrainas civiliedzīvotāju izmitināšanas, pastāv risks, ka nebūs pieejamas izmitināšanas vietas pietiekamā skaitā. Turklāt jāņem arī vērā, ka atbalsts mājsaimniecībām paredzēts 90 dienām. Tādēļ nepieciešams steidzami risināt jautājumus par atbalstu papildu izmitināšanas vietu pielāgošanai pašvaldībās.

Bažas rada tieši piemērotas dzīvesvietas nodrošināšana bērnu sporta komandām, proti, līdzko beigsies noteiktais 90 dienu beznosacījuma izmitināšanas periods, bērniem un viņu ārkārtas aizbildņiem nebūs iespēju atrast sev piemērotu dzīvesvietu. Ņemot vērā, ka bērni, kuri ieradušies ar sporta komandām, un bērni, kuri nonākuši Latvijā vieni, ir dažādās situācijās, iespējams, nepieciešams veidot atšķirīgus risinājumus šīm divām grupām.

**Puses vienojas**:

1. Atbalstīt Ukrainas civiliedzīvotāju atbalsta likumā un Pasākumu plānā iekļauto pasākumu īstenošanu sociālās palīdzības un materiālā atbalsta trūcīgajām personām, sociālo pakalpojumu, valsts sociālo pabalstu, ārpusģimenes aprūpes un nepilngadīgo atbalsta, kā arī nodarbinātības veicināšanas jomās pēc Pasākumu plāna darbības noslēguma 2022. gada 31. decembrī.
2. Atbalstīt Ukrainas civiliedzīvotāju atbalsta likumā noteikto vispārējo tiesību un principu atbalsta piešķiršanā un pakalpojumu sniegšanā saglabāšanu pēc Pasākumu plāna darbības noslēguma 2022. gada 31. decembrī.
3. LM sadarbībā ar LPS izstrādāt un līdz 2022. gada 30. jūnijam iesniegt izskatīšanai valdību veidojošo partiju koalīcijas Sadarbības sanāksmē priekšlikumu par Ukrainas civiliedzīvotāju atbalsta likuma 13. panta (11) un (12) daļā noteiktā atbalsta pagarināšanu bāriņtiesas vai pašvaldības sociālā dienesta darbiniekiem, kuri iesaistīti atbalsta sniegšanā Ukrainas civiliedzīvotājiem, veic virsstundu darbu vai papildu darbu, līdz 2022. gada 31. decembrim.
4. **Sociālās palīdzības kritēriju pārskatīšana un turpmākie soļi**

**LM informācija:**

Lai veiktu padziļinātu izvērtējumu sociālās palīdzības jomā, veicot situāciju raksturojošo datu analīzi, pārskatot sociālās palīdzības saņemšanas kritērijus, kā arī noteikto minimālo ienākumu sliekšņu sociālās palīdzības jomā apmērus, vienlaicīgi precizējot arī prognozes par trūcīgo mājsaimniecību skaitu turpmākajos gados, izveidota darba grupa sociālās palīdzības saņemšanas kritēriju pārskatīšanai (2022. gada 28. marta LM rīkojums Nr. 47 "Par darba grupas izveidi sociālās palīdzības saņemšanas kritēriju pārskatīšanai").

Tās darbā piedalās LPS, Latvijas Brīvo arodbiedrību savienības, Latvijas Darba devēju konfederācijas, Latvijas Lielo pilsētu asociācijas, Latvijas pašvaldību Sociālo dienestu vadītāju apvienības, Latvijas Sociālo darbinieku biedrības un LM pārstāvji.

Lai pārskatītu sociālās palīdzības saņemšanas kritērijus, darba grupa analizēja un izvērtēja materiālās situācijas un sociālās palīdzības pabalstu piešķiršanas nosacījumus, tostarp, ņemot vērā 2021. gadā ieviestos minimālo ienākumu sliekšņus un plānotās izmaiņas to ikgadējā pārskatīšanā no 2023. gada, kā arī apkopoja informāciju par citu Eiropas Savienības dalībvalstu pieeju un apjomu materiālo resursu izvērtēšanā sociālās palīdzības jomā.

Darba grupā ticis pilnveidots materiālās situācijas izvērtēšanas kritēriju kopums sociālās palīdzības pabalstu piešķiršanai šādās jomā: (1) ienākumi, kurus neņem vērā, izvērtējot materiālo situāciju; (2) īpašumi, kas netiek vērtēti; (3) naudas līdzekļu uzkrājumi, kas netiek ņemti vērā. Atbilstoši darba grupas vienošanās rezultātam, LM sagatavos Sociālo pakalpojumu un sociālās palīdzības likuma grozījumu projektu.

**Puses vienojas**:

LM sagatavot Sociālo pakalpojumu un sociālās palīdzības likuma grozījumu projektu, ietverot pilnveidoto materiālās situācijas izvērtēšanas kritēriju kopumu.

1. **Priekšlikumi ārpusģimenes aprūpes atbalsta pilnveidei**

**LM informācija:**

LM, turpinot darbu pie ārpusģimenes aprūpes atbalsta sistēmas pilnveides, lai veicinātu ģimeniskā vidē balstītu ārpusģimenes aprūpes pakalpojumu attīstību un panāktu, ka bērni dzīvo labvēlīgā ģimeniskā vai tai pietuvinātā vidē, sagatavojusi priekšlikumus par atbalsta pilnveidošanai adoptētājiem, aizbildņiem un bez vecāku gādības palikušajiem bērniem, kā arī domājusi par sistēmiskiem uzlabojumiem audžuģimeņu un ārpusģimenes aprūpes atbalsta centru pakalpojumiem.

Aktualizējot faktu, ka ilgāku periodu nav ticis pārskatīts atbalsta apmērs adoptētājam, sagatavoti priekšlikumi, paredzot palielināt atlīdzību par bērna adopciju, kā arī atlīdzību par adoptējamā bērna aprūpi.

Savukārt pilnveidojot atbalstu aizbildnim, LM kā vienu no atbalsta veidiem piedāvā īstenot obligātas aizbildņu apmācības. Par šādu apmācību nepieciešamību informējušas arī pašvaldības. Vienlaikus LM piedāvā virzīt arī priekšlikumu par sociālo garantiju aizbildnim un atlīdzības par aizbildņa pienākumu pildīšanu paaugstināšanu. Piedāvājums paredz atlīdzības par aizbildņa pienākumu pildīšanu paaugstināšanu no 54 eiro uz 171 eiro, salāgojot šo atlīdzību ar citām ārpusģimenes aprūpes formām, un sociālo garantiju aizbildnim (sociālās apdrošināšanas iemaksas pensiju, invaliditātes un bezdarba apdrošināšanai) nodrošināšanu no šīs paaugstinātās summas.

Rūpējoties par bez vecāku gādības palikušo bērnu atbalsta pilnveidi, LM plāno palielināt sociālās garantijas bāreņiem, kā arī piedāvā pagarināt iespēju būt ārpusģimenes aprūpē līdz 24 gadu vecumam, skatot šos abus jautājumus kompleksi. LM par šiem jautājumiem pašvaldības aicinās uz padziļinātākām diskusijām, lai kopīgi vienotos par pakāpeniski veicamajiem soļiem.

Turpinot darbu pie sistēmiskiem uzlabojumiem ārpusģimenes aprūpei, LM sagatavotie priekšlikumi mērķēti vairākos virzienos, domājot gan par pakalpojumu attīstību, gan pabalsta bērna uzturam apmēra pārskatīšanu, vienlaikus stiprinot ārpusģimenes aprūpes atbalsta centrus un ieviešot audžuģimeņu specializāciju bērniem ar uzvedības un atkarības problēmām. Šādu audžuģimeņu specializācijas nepieciešamību pamato fakts, ka bērniem, pārsvarā vecumposmā no 13 līdz 17 gadiem, kas ilgstoši uzturas institucionālajā aprūpē un saskaras ar dažādām uzvedības un atkarības problēmām, ir apgrūtināta audžuģimenes atrašanas iespēja. Savukārt tās audžuģimenes, kas izrādījušas interesi, norāda uz nepieciešamību pēc papildu zināšanām saskarsmē ar bērniem ar uzvedības un atkarības problēmām, kā arī attiecīgu pakalpojumu nepieciešamību, kas mērķēti uz bērniem ar uzvedības un atkarības problēmām. Ņemot to vērā un plānojot pakalpojumu attīstību šajā jomā, LM domā arī par alternatīvu atbalsta programmu izveidi, piemēram, sākotnēji pilotprojekta veidā uzvedības korekcijai vai psiholoģiskajam atbalstam, piesaistot papildu finansējumu no valsts budžeta vai citiem finanšu instrumentiem.

Pabalsta apmēra bērna uzturam pārskatīšana ietver ideju turpmākajām sarunām par iespēju, ka minimālo apmēru jebkurā ārpusģimenes aprūpes formā finansētu no valsts budžeta, savukārt pašvaldības nodrošinātu papildu finansējumu šim mērķim. Par šo piedāvājumu LM aicinās pašvaldības uz papildu diskusijām. Savukārt, pilnveidojot un stiprinot ārpusģimenes aprūpes atbalsta centru lomu un funkcijas, plānota to funkciju turpmāka paplašināšana, sniedzot atbalstu dažādām ārpusģimenes aprūpes formām daudz būtiskākā apmērā kā līdz šim.

**Puses vienojas**:

LM virzīt prioritāro pasākumu sarakstā finansējuma pieprasījumu ārpusģimenes aprūpes sistēmas pilnveidošanai atbilstoši sniegtajiem priekšlikumiem par atbalsta pilnveidošanu adoptētājiem, aizbildņiem un bez vecāku gādības palikušajiem bērniem, kā arī sistēmiskiem uzlabojumiem audžuģimeņu un ārpusģimenes aprūpes centru pakalpojumiem.

1. **Informācija par 2021. gada sarunu vienošanos izpildi**

**LM informācija:**

Pārskats par 2021. gada sarunu vienošanos izpildi pievienots 3. pielikumā.

2021. gada sarunās panākto vienošanos izpildes vērtējums parāda, ka daļēji izpildītas ir tās vienošanās, kas saistītas ar papildu valsts budžeta pieprasījumu LM prioritāro pasākumu ietvaros vai līdzfinansējuma nodrošināšanu esošajam atbalstam. Daļa prioritāro pasākumu netika atbalstīta valsts budžeta izskatīšanas procesā (ģimenes asistenta pakalpojuma īstenošana, sociālais pakalpojums dzīvesvietā bērniem ar invaliditāti) vai tika atbalstīta tikai daļēja prioritāro pasākumu ieviešana (mērķdotācija sociālajiem darbiniekiem, valsts budžeta līdzfinansējums mājokļa pabalstam). Ņemot vērā, ka šīs vienošanās nav zaudējušas savu aktualitāti, ir nepieciešams atkārtoti iesniegt papildu valsts budžeta pieprasījumu šo prioritāro pasākumu īstenošanai.

**LPS informācija**:

Lai arī 2021. gada sarunu protokolā nebija konkrētas vienošanās, tomēr atkārtoti vēlas aktualizēt pagājušā gada diskusiju par bāriņtiesu funkcionālo pārraudzību, tostarp nepieciešamajām kvalifikācijas prasībām bāriņtiesas darbiniekiem un Valsts bērnu tiesību aizsardzības inspekcijas (turpmāk – VBTAI) speciālistiem. Kopš 2022. gada 1. janvāra ir spēkā jauna bāriņtiesu funkcionālā pārraudzība, kas paredz VBTAI noteiktas funkcijas bāriņtiesu pārraudzībā, kas ar 2023. gada 1. janvāri paplašināsies. Savukārt 2025. gada 1. janvārī stāsies spēkā prasības par kvalifikācijas komisijas izveidi, kas rūpēsies par bāriņtiesu darbinieku kvalifikācijas un tālākizglītības jautājumiem, bāriņtiesu amatpersonu sertifikāciju u.tml. un kuras darbu organizēs VBTAI. Ņemot to vērā, LPS aicina atkātoti izvērtēt, vai nav nepieciešami grozījumi normatīvajos aktos attiecībā uz izglītības prasībām VBTAI amatpersonām, nosakot vismaz tādas pašas izglītības prasības kā bāriņtiesu amatpersonām – priekšsēdētājam un vietniekam – maģistra grāds.

Izvērtējot 2021. gada sarunu vienošanos izpildi, jāsecina, ka nav izpildīti šādi pasākumi (3. pielikuma 2. punkta 4. un 5. apakšpunkts):

* Plānā sociālo pakalpojumu attīstībai 2021.–2023. gadam iekļaut priekšlikumus klientu drošības uzlabošanai ilgstošas sociālās aprūpes institūcijās, ietverot priekšlikumus veselības punktu izveidei un ilgstošās sociālās aprūpes centru infrastruktūras sakārtošanai, kā arī papildu finansējuma piesaisti (valsts budžets) šim mērķim. Pirms priekšlikumu izstrādes Rīgas pilsētas pašvaldībai organizēt iesaistīto pušu tikšanos, lai pārrunātu veselības punktu izveides un darbības organizatoriskos jautājumus;
* LM organizēt sarunu ar pašvaldībām par ilgstošās sociālās aprūpes finansēšanas modeļiem.

**Puses vienojas**:

1. LM atkārtoti virzīt prioritāro pasākumu sarakstā finansējuma pieprasījumu a) sociālo pakalpojumu dzīvesvietā bērniem, kuriem noteikta invaliditāte un īpašas kopšanas nepieciešamība, līdzfinansēšanai pašvaldībām no 2023. gada 1. janvāra; b) ģimenes asistenta pakalpojuma līdzfinansēšanai pašvaldībām no 2023. gada 1. janvāra; c) mērķdotāciju pašvaldību sociālajiem darbiniekiem.
2. Turpināt darbu un meklēt risinājumus, kā arī organizēt ekspertu tikšanās par bāriņtiesu funkcionālo pārraudzību, ilgstošas sociālās aprūpes finansēšanas modeli un ilgstošas sociālās aprūpes centru infrastruktūras sakārtošanu.

**Sarunas slēdz plkst. 12.15**

Labklājības ministrs G.Eglītis

Latvijas Pašvaldību savienības priekšsēdis G.Kaminskis

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Protokolēja:

Z.Fridrihsberga, 67021507

zane.fridrihsberga@lm.gov.lv